KOMISJONI MÄÄRUS (EL) 2022/78,

19. jaanuar 2022,

millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses teatavates toodetes või nende pinnal esinevate dasometi, heksütiasoksi, metaami ja metüülisotiotsüanaadi jääkide piirnormidega

(EMPs kohaldatav tekst)

EUROOPA KOMISJON,

võttes arvesse Euroopa Liidu toimimise lepingut,

võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) eriti selle artikli 14 lõike 1 punkti a ja artikli 49 lõiget 2,

ning arvestades järgmist:

(1) Dasometi, heksütiasoksi ja metaami jääkide piirnormid on sätestatud määruse (EÜ) nr 396/2005 III lisa A osas.

(2) Dasometi ja metaami jääkide kehtivate piirnormide kohta esitas Euroopa Toiduohutusamet (edaspidi „toiduohutusamet“) põhjendatud arvamused kooskõlas määruse (EÜ) nr 396/2005 (2) artikli 12 lõikega 1. Toiduohutusamet tegi ettepaneku muuta jääkide määratlust, võttes aluseks metüülisotiotsüanaadi, mis on dasometi ja metaami peamine metaboliit. Seepärast tuleks jääkide määratlust vastavalt muuta. Toiduohutusamet soovitas vähendada jääkide piirnorme järgmiste toodete puhul: greibid, apelsinid, sidrunid, laimid, mandariinid, õunad, pirnid, küdooniad, astelpihlaka viljad, nisperod/jaapani villpöörise viljad, aprikoosid, maguskirsid, virsikud, ploomid, laua- ja veiniviinamarjad, pamplid, põldmurakad, vaarikad (punased ja kollased), mustikad, jõhvikad, sõstrad (mustad, punased ja valged), karusmarjad (rohelised, punased ja kollased), kibuvitsamarjad, mooruspuu marjad (mustad ja valged), õun-viirpuu marjad, musta leedri marjad, viigimarjad, lauaoliivid, kinkanid, hurmaad, kiivid (rohelised, punased, kollased), kaktusviljad, avokaadod, mangod ja granaatõunad. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas toiduohutusameti kindlaks määratud tasemel. Toiduohutusamet jõudis järeldusele, et järgmiste toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda: maasikad, söögipeet, porgand, juurseller, mädarõigas, maapirn, pastinaak, juurpetersell, redis, aed-piimjuur, kaalikas, naeris, tomat, harilik paprika, baklažaan, söödav muskushibisk, kurk, kornišon, kabatšokk, melon, suureviljaline kõrvits, arbuus, pekingi lehtnaeris/petsai, kähar lehtkapsas ja söödakapsas, põldkännak, aedsalat, sile endiiviasigur/eskariool, salatkress ning muud idandid ja võrsed, ameerika kollakas, põld-võõrkapsas/rukola, kapsas-lehtsinep, noorlehtedega põllukultuurid (sh Brassica liigid), spinat, harilik portulak, lehtpeet, juurtest taimeteed ja humal. Kuna tarbijate jaoks ohtu ei ole, tuleks kõnealuste toodete puhul jääkide piirnormid samuti kehtestada määruse (EÜ) nr 396/2005 II lisas toiduohutusameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(3) Heksütiasoksi jääkide kehtivate piirnormide kohta esitas toiduohutusamet põhjendatud arvamuse kooskõlas määruse (EÜ) nr 396/2005 (3) artikli 12 lõikega 1. Toiduohutusamet tegi ettepaneku muuta jääkide määratlust. Seepärast tuleks jääkide määratlust vastavalt muuta. Toiduohutusamet soovitas vähendada jääkide piirnorme järgmiste toodete puhul: greibid, apelsinid, sidrunid, laimid, mandariinid, mandlid, brasiilia pähklid, kašupähklid, kastanid, kookospähklid, sarapuupähklid, makadaamiapähklid, pekanipähklid, piiniapähklid, pistaatsiapähklid, kreeka pähklid, õunad, pirnid, küdooniad, astelpihlaka viljad, nisperod/jaapani villpöörise viljad, virsikud, pamplid, põldmurakad, vaarikad (punased ja kollased), mustikad, jõhvikad, sõstrad (mustad, punased ja valged), karusmarjad (rohelised, punased ja kollased), kibuvitsamarjad, mooruspuu marjad (mustad ja valged), õun-viirpuu marjad, musta leedri marjad, tomat, harilik paprika, baklažaan, kurk, kornišon, kabatšokk, melon, suureviljaline kõrvits, arbuus, mais ja humal. Muude toodete puhul soovitas toiduohutusamet jääkide piirnormi suurendada või jätkata kehtiva piirnormi kohaldamist. Kõnealuste toodete puhul tuleks jääkide piirnormid sätestada määruse (EÜ) nr 396/2005 II lisas toiduohutusameti kindlaks määratud tasemel. Toiduohutusamet jõudis järeldusele, et järgmiste toodete puhul ei olnud jääkide piirnormide kindlaksmääramiseks vajalik teave täies ulatuses kättesaadav ja riskijuhtidel tuleb asjaolusid täiendavalt kaaluda: aprikoosid, maguskirsid, ploomid, sojaoad ja loomsed tooted. Kuna tarbijate jaoks ohtu ei ole, tuleks kõnealuste toodete puhul jääkide piirnormid kehtestada määruse (EÜ) nr 396/2005 II lisas toiduohutusameti kindlaks määratud tasemel. Kõnealused jääkide piirnormid vaadatakse läbi. Läbivaatamisel võetakse arvesse kaks aastat pärast käesoleva määruse avaldamist kättesaadavat teavet.

(4) Toiduohutusameti põhjendatud arvamustes võeti arvesse codex’is esitatud kehtivaid jääkide piirnorme (CXLid). Jääkide piirnormide kehtestamisel võeti arvesse codex’is esitatud kehtivaid jääkide piirnorme, mis on liidu tarbijate jaoks ohutud.

(5) Toodete jaoks, mille puhul töötlemine asjaomase taimekaitsevahendiga ei ole lubatud ja mille jaoks ei ole kehtestatud impordi puhul kohaldatavaid jääkide piirnorme ega codex’is esitatud jääkide piirnorme, tuleks jääkide piirnormiks kehtestada konkreetne määramispiir või vaikeväärtus kooskõlas määruse (EÜ) nr 396/2005 artikli 18 lõike 1 punktiga b.

(6) Komisjon pidas teatavate määramispiiride kohandamise küsimuses nõu Euroopa Liidu pestitsiidide jääkide referentlaboritega. Mitme toimeaine puhul jõudsid laborid järeldusele, et tehnika arengu tõttu on teatavate toodete kohta vaja kehtestada konkreetsed määramispiirid.

(7) Tuginedes toiduohutusameti põhjendatud arvamustele ja võttes arvesse käsitletava küsimuse puhul asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõikega 2.

(8) Jääkide uute piirnormide suhtes on Maailma Kaubandusorganisatsiooni vahendusel konsulteeritud liidu kaubanduspartneritega ja nende märkusi on arvesse võetud.

(9) Seepärast tuleks määrust (EÜ) nr 396/2005 vastavalt muuta.

(10) Et võimaldada toodete tavapärast turustamist, töötlemist ja tarbimist, tuleks käesoleva määrusega ette näha üleminekukord toodete suhtes, mis on toodetud enne jääkide piirnormide muutmist ja mille kohta on olemas teave, et kõrgetasemeline tarbijakaitse on tagatud.

(11) Jääkide muudetud piirnormide jõustumisele peaks eelnema piisav ajavahemik, mille jooksul liikmesriigid, kolmandad riigid ja toidukäitlejad saaksid valmistuda nende piirnormide muutmisest tulenevate uute nõuete täitmiseks.

(12) Käesoleva määrusega ettenähtud meetmed on kooskõlas alalise taime-, looma-, toidu- ja söödakomitee arvamusega,

ON VASTU VÕTNUD KÄESOLEVA MÄÄRUSE:

Artikkel 1 Määruse (EÜ) nr 396/2005 II ja III lisa muudetakse vastavalt käesoleva määruse lisale.

Artikkel 2 Määruse (EÜ) nr 396/2005 kohaldamist kujul, nagu see kehtis enne selle muutmist käesoleva määrusega, jätkatakse nende toodete suhtes, mis on toodetud liidus või imporditud liitu enne 9. augustit 2022.

Artikkel 3 Käesolev määrus jõustub kahekümnendal päeval pärast selle avaldamist Euroopa Liidu Teatajas. Seda kohaldatakse alates 9. augustist 2022.

Käesolev määrus on tervikuna siduv ja vahetult kohaldatav kõikides liikmesriikides. Brüssel, 19. jaanuar 2022 Komisjoni nimel president Ursula VON DER LEYEN

(1) ELT L 70, 16.3.2005, lk 1.

(2) Euroopa Toiduohutusamet, „Reasoned opinion on the review of the existing maximum residue levels for dazomet according to Article 12 of Regulation (EC) No 396/2005“ (põhjendatud arvamus dasometi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal (2019); 17(1): 5562, ja „Reasoned opinion on the review of the existing maximum residue levels for metam according to Article 12 of Regulation (EC) No 396/2005“ (põhjendatud arvamus metaami jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2019; 17(1): 5561.

(3) Euroopa Toiduohutusamet, „Reasoned opinion on the review of the existing maximum residue levels for hexythiazox according to Article 12 of Regulation (EC) No 396/2005“ (põhjendatud arvamus heksütiasoksi jääkide kehtivate piirnormide läbivaatamise kohta kooskõlas määruse (EÜ) nr 396/2005 artikliga 12), EFSA Journal 2019; 17(1): 5559.